Bengaalse nasionale vrouekrieketspan

Die **Bengaalse nasionale vrouekrieketspan** (Bengaals: বাংলাদেশ জাতীয় মহিলা ক্রিকেট দল), met die byname *Female Tigers* en *Tigresses*, is die nasionale vrouekrieketspan wat Bangladesj in toets- en kitskrieket verteenwoordig. Dit word beheer en geadministreer deur die Bengaalse Krieketraad (*BCB*, van Engels: *Bangladesh Cricket Board*) en is ’n volle lid van die Internasionale Krieketraad (IKR) met toets-, EDI- en T20I-status. Tydens die Asiatiese Vrouebeker 2018 het Bangladesj sy eerste internasionale titel gewen. Bangladesj is tans (Februarie 2026) sewende op die IKR-vroue-eendagranglys en tiende op die Twintig20-vrouewêreldranglys.

## Beheerliggaam 
Die Bengaalse Krieketraad (Bengaals: বাংলাদেশ ক্রিকেট বোর্ড; Engels: *Bangladesh Cricket Board*, *BCB*) is in 1972 as die Bengaalse Krieketbeheerraad (Engels: *Bangladesh Cricket Control Board*, BCCB) gestig en verantwoordelik vir die reël van krieket in Bangladesj. Sedert 26 Junie 2000 is Bangladesj ’n volle lid van die Internasionale Krieketraad (IKR). Daarbenewens was die Bengaalse beheerliggaam in 1983 ’n stigtingslid van die Asiatiese Krieketkonferensie (*Asian Cricket Conference*, ACC; nou Asiatiese Krieketraad).

Die Bengaalse Krieketraad bestuur al die Bangladesj-verteenwoordigende nasionale spanne, insluitende die mans, vroue en jeug. Hulle is ook verantwoordelik vir die bestuur en organisasie van EDI- en T20I-reekse teen ander spanne, en die reël van internasionale wedstryde tuis. Daarbenewens is die BCB verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Bengaalse span.

Kinders en jongmense word reeds op skool aan krieket bekend gestel en na gelang van hul belangstelling en talent begin hulle met hul afrigting. Net soos ander krieketlande beskik Bangladesj oor ’n o/19-nasionale span wat aan die o/19-vrouekrieketwêreldbeker deelneem.

## Geskiedenis 
duimnael|links|Die Bengaalse nasionale vrouekrieketspan nadat hulle in 2018 die Asiatiese Beker gewen het
In 2008 het die Bengaalse nasionale vrouekrieketspan hul buiging gemaak tydens die Asiatiese Vrouebeker en die Asiatiese Spele. By laasgenoemde se 2010- en 2014-toernooie het hulle die silwermedalje ingepalm. Tydens die Asiatiese Beker 2012 het hulle die halfeindstryd gehaal en in 2018 het hulle hul eerste titel ingepalm. Hierdie oorwinning is veral noemenswaardig omdat die Asiatiese Bekertoernooi destyds deur Indië oorheers is. Die Bengaalse Krieketraad het daarop besluit om hierdie sukses met nog twee miljoen Taka vir die span te beloon. Biren Skider, minister van jeug en sport, het belowe om ’n spesiale opleidingsakademie vir die span te laat oprig. Teen Junie 2018 was die span in die negende plek op die ranglys. As gasvroue van die T20I-vrouewêreldbeker 2014 het hulle vir die eerste keer vir ’n T20I-vrouewêreldbekertoernooi gekwalifiseer. Hulle is egter reeds in die groepfase uitgeskakel, soos by die daaropvolgende vyf toernooie (2016, 2018, 2020, 2023 en 2024). Tydens die Vrouekrieketwêreldbeker 2025 het die span dieselfde uitslag behaal.

## Agtergrond 
Krieket is een van die belangrikste sportsoorte in Bangladesj. In teenstelling met manssport is vrouesport egter minder ontwikkel. Daar is geen plaaslike of nasionale vroueliga buite die hoofstad Dhaka. Die vrouespan se salarisse is ook aansienlik minder as dié van die mansspan. In vergelyking met ander nasionale vrouespanne val die Bengaalse spelers ook terug. Veral sedert hul oorwinning tydens die Asiatiese Beker is daar ’n debat oor ’n gepaste ondersteuning vir die nasionale vrouekrieketspan.

## Spelers 
### Spelerstatistieke 
Daar het altesaam 40 spelers EDI- en 46 spelers T20I-wedstryde vir Bangladesj gespeel. Vervolgens die spelers wat vir die Bengaalse span die meeste lopies aangeteken en die meeste paaltjies geneem het.

#### Lopies 
#### Paaltjies 
### Spankapteins 
Tot op hede was vyf spelers reeds die kaptein vir Bangladesj tydens ’n EDI en vier tydens ’n T20I.

## Rekords 
### EDI-rekord teen ander lande 
### Vrouekrieketwêreldbekerrekord 
### T20I-rekord teen ander lande 
### T20I-vrouewêreldbekerrekord 
### Asiatiese Vrouebekerrekord 
### Asiatiese Spelerekord 
## Sien ook 
* Bengaalse nasionale krieketspan

## Verwysings 
## Eksterne skakels 
*   Amptelike webwerf van die Bengaalse Krieketraad
*  BanglaCricket
*  Bangladesj-vroue op ESPNcricinfo
*  Bangladesj by die IKR